CELEX: 32019R0066
Language: et
Date: 2019-01-16 00:00:00
Title: Komisjoni rakendusmäärus (EL) 2019/66, 16. jaanuar 2019, millega kehtestatakse ühtne praktiline kord taimede, taimsete saaduste ja muude objektide ametlikuks kontrolliks, mille eesmärk on teha kindlaks, kas kõnealused tooted vastavad nende suhtes kohaldatavatele liidu eeskirjadele taimekahjustajate vastaste kaitsemeetmete kohta

17.1.2019   
               
               
                  ET
               
               
                  Euroopa Liidu Teataja
               
               
                  L 15/1
               
            
         KOMISJONI RAKENDUSMÄÄRUS (EL) 2019/66,
         16. jaanuar 2019,
         millega kehtestatakse ühtne praktiline kord taimede, taimsete saaduste ja muude objektide ametlikuks kontrolliks, mille eesmärk on teha kindlaks, kas kõnealused tooted vastavad nende suhtes kohaldatavatele liidu eeskirjadele taimekahjustajate vastaste kaitsemeetmete kohta
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus), (1) eriti selle artikli 22 lõiget 3,
         ning arvestades järgmist:
         
                     (1)
                  
                  
                     Ametlikke kontrolle sellistes valdustes, ja vajaduse korral muudes asukohtades, mida kasutavad ettevõtjad, kellel on vastavalt Euroopa Parlamendi ja nõukogu määruse (EL) 2016/2031 (2) artikli 84 lõikele 1 õigus anda välja taimepassi, tuleks läbi viia vähemalt kord aastas. See on vajalik, et tagada korrapärane ja järjepidev kontroll, mis hõlmab asjaomaste taimede reproduktiivtsüklit ning kõikide asjakohaste taimekahjustajate ja nende siirutajate elutsüklit.
                  
               
                     (2)
                  
                  
                     Kõnealuste kontrollide sageduse kindlaksmääramisel tuleks arvesse võtta määruse (EL) 2016/2031 artikli 92 lõikes 1 osutatud vähemalt kord aastas tehtavaid kontrolle ning vajaduse korral teostatavaid proovivõtte ja testimisi ning tagada, et ühtegi kõnealuse määruse kohaselt tehtavat kontrolli, proovivõttu või testimist ei korrataks käesoleva määruse alusel.
                  
               
                     (3)
                  
                  
                     Vajaduse korral ja riskikriteeriumidest lähtuvalt võivad pädevad asutused suurendada ametlike kontrollide sagedust sellistes valdustes, ja vajaduse korral muudes asukohtades, mida kasutavad ettevõtjad, kellel on vastavalt Euroopa Parlamendi ja nõukogu määruse (EL) 2016/2031 artikli 84 lõikele 1 õigus anda välja taimepassi.
                  
               
                     (4)
                  
                  
                     Ettevõtjad, kes on rakendanud vähemalt kahel viimasel järjestikusel aastal taimetervislike riskide juhtimise kava kooskõlas määruse (EL) 2016/2031 artikliga 91, suudavad tagada oma valdustes, ja vajaduse korral ka muudes asukohtades, taimetervise kaitse kõrge taseme. Seepärast on asjakohane lubada pädevatel asutustel vähendada selliste ettevõtjate puhul ametlike kontrollide sagedust nii, et kontrolle tehakse vähemalt üks kord kahe aasta jooksul.
                  
               
                     (5)
                  
                  
                     Valdustes, ja vajaduse korral muudes asukohtades, mida kasutavad ettevõtjad, kellel on vastavalt Euroopa Parlamendi ja nõukogu määruse (EL) 2016/2031 artikli 84 lõikele 1 õigus anda välja taimepassi, tuleks lisaks põhjenduses 1 osutatud kontrollile teha vähemalt üks täiendav ametlik kontroll, kui nende puhul on tegemist selliste määruse (EL) 2016/2031 artikli 2 punktides 1, 2 ja 5 määratletud taimede, taimsete saaduste ja muude objektide päritolukohaga, mis on vähemalt osa ajast kasvanud või olnud piiritletud alal, mis on kehtestatud kooskõlas kõnealuse määruse artikli 18 lõikega 1, ja võiksid olla nakatunud taimekahjustajaga, mille tõttu piiritletud ala kehtestati. See täiendav ametlik kontroll tuleks teha võimalikult lähedal ajale, mil kõnealuseid taimi, taimseid saadusi ja muid objekte veetakse välja piiritletud alalt või piiritletud ala saastunud piirkonnast puhvertsooni. See on vajalik selleks, et ühegi tavapärase ametliku kontrolli järel ning enne taimede, taimsete saaduste ja muude objektide väljaviimist piiritletud alalt või piiritletud ala saastunud piirkonnast puhvertsooni ei esineks taimetervisega seotud riske.
                  
               
                     (6)
                  
                  
                     Selleks et tagada taimetervise kaitse asjakohane tase ning saavutada tõhus ülevaade taimede impordist liitu ja sellega seotud riskidest, peaksid pädevad asutused määruse (EL) 2016/2031 artikli 73 esimeses lõigus osutatud taimede importimisel liidu territooriumile kontrollima ametlikult vähemalt 1 % kõnealuste taimede saadetistest nende liitu saabumisel.
                  
               
                     (7)
                  
                  
                     Sellistes valdustes, ja vajaduse korral muudes asukohtades, mida kasutavad ettevõtjad, kellel on lubatud määruse (EL) 2016/2031 artikli 98 lõike 1 kohaselt märgistada puidust pakkematerjali, tuleks teha ametlik kontroll vähemalt kord aastas. See on vajalik, et tagada korrapärane ja järjepidev kontroll, mis hõlmab sellise materjali tootmise ja müügiga seotud taimeterviseriske. Vajaduse korral ja riskikriteeriumidest lähtuvalt võivad pädevad asutused suurendada ametlike kontrollide sagedust sellistes valdustes, ja vajaduse korral muudes asukohtades, mida kasutavad ettevõtjad, kellel on vastavalt Euroopa Parlamendi ja nõukogu määruse (EL) 2016/2031 artikli 98 lõikele 1 õigus märgistada puidust pakkematerjali.
                  
               
                     (8)
                  
                  
                     Kuna määruseid (EL) 2016/2031 ja (EL) 2017/625 hakatakse kohaldama alates 14. detsembrist 2019, peaks ka käesolevat määrust kohaldama alates samast kuupäevast.
                  
               
                     (9)
                  
                  
                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Ametlike kontrollide ühtne sagedus selliste ettevõtjate puhul, kellel on õigus anda välja taimepassi
            Pädevad asutused peavad tegema vähemalt ühe ametliku kontrolli aastas sellistes valdustes, ja vajaduse korral muudes asukohtades, mida kasutavad ettevõtjad, kellel on vastavalt Euroopa Parlamendi ja nõukogu määruse (EL) 2016/2031 artikli 84 lõikele 1 õigus anda välja taimepassi.
            Määruse (EL) 2016/2031 artikli 92 lõike 1 kohaselt peavad need ametlikud kontrollid hõlmama inspekteerimist ning juhul, kui kahtlustatakse ohtu taimetervisele, ka proovivõtmist ja testimist
            Neid kontrolle tehakse ajal, mis on asjaomaste taimekahjustajate või nendega seotud märkide või sümptomite tuvastamiseks kõige sobivam.
         
         
            Artikkel 2
            Ametlike kontrollide sageduse suurendamine selliste ettevõtjate puhul, kellel on õigus anda välja taimepassi
            Kui see on riskiga seoses vajalik, võivad pädevad asutused suurendada ametlike kontrollide sagedust, millele on osutatud artiklis 1, võttes arvesse vähemalt järgmisi elemente:
            
                        a)
                     
                     
                        suurenenud taimeterviserisk, mis on seotud konkreetsesse sugukonda, perekonda või liiki kuuluvate taimede või neilt saadud taimsete saadustega, mis on toodetud kõnealustes valdustes, ja vajaduse korral muudes asukohtades, mida tulenevalt taimekahjustaja bioloogiast või keskkonnatingimustest on vaja kontrollida rohkem kui üks kord;
                     
                  
                        b)
                     
                     
                        taimeterviserisk, mis on seotud taimede, taimsete saaduste või muude objektide päritoluga või lähtekohaga;
                     
                  
                        c)
                     
                     
                        kasvutsüklite arv aastas;
                     
                  
                        d)
                     
                     
                        ettevõtja varasem tegevus määruste (EL) 2016/2031 ja (EL) 2017/625 kohaldatavate sätete järgimisel;
                     
                  
                        e)
                     
                     
                        olemasolev taristu ning valdused, ja vajaduse korral muud asukohad, mida ettevõtja kasutab.
                     
                  
         
            Artikkel 3
            Ametlike kontrollide sageduse vähendamine selliste ettevõtjate puhul, kellel on õigus anda välja taimepassi
            Pädevad asutused võivad vähendada ametlike kontrollide sagedust, millele on osutatud artiklis 1, ja teha kontrolle vähemalt üks kord kahe aasta jooksul, kui risk seda võimaldab ning kui on täidetud järgmised tingimused:
            
                        a)
                     
                     
                        ettevõtja on vähemalt kahel järjestikusel aastal rakendanud taimetervislike riskide juhtimise kava vastavalt määruse (EL) 2016/2031 artiklile 91;
                     
                  
                        b)
                     
                     
                        pädev asutus on jõudnud järeldusele, et nimetatud kava on aidanud tõhusalt vähendada asjaomaseid taimeterviseriske ja asjaomane ettevõtja on järginud määruste (EL) 2016/2031 ja (EL) 2017/625 kohaldatavaid sätteid.
                     
                  
         
            Artikkel 4
            Ametlike kontrollide ühtne miinimumsagedus teatava päritoluga või teatavast liidus asuvast lähtekohast pärit taimede, taimsete saaduste ja muude objektide puhul
            
               1.   Valdustes, ja vajaduse korral muudes asukohtades, mida kasutavad ettevõtjad, kellel on vastavalt Euroopa Parlamendi ja nõukogu määruse (EL) 2016/2031 artikli 84 lõikele 1 õigus anda välja taimepassi, tuleb lisaks artiklis 1 osutatud kontrollile teha vähemalt üks täiendav ametlik kontroll, kui nende puhul on tegemist selliste määruse (EL) 2016/2031 artikli 2 punktides 1, 2 ja 5 määratletud taimede, taimsete saaduste ja muude objektide päritolukohaga, mis on vähemalt osa ajast kasvanud või olnud piiritletud alal, mis on kehtestatud kooskõlas kõnealuse määruse artikli 18 lõikega 1, ja võiksid olla nakatunud taimekahjustajaga, mille tõttu piiritletud ala kehtestati. See täiendav ametlik kontroll tuleb teha võimalikult lähedal ajale, mil kõnealuseid taimi, taimseid saadusi ja muid objekte veetakse välja piiritletud alalt või piiritletud ala saastunud piirkonnast puhvertsooni.
            
            
               2.   Lõikes 1 osutatud ametliku kontrolli käigus hindavad pädevad asutused järgmisi elemente:
               
                           a)
                        
                        
                           oht, et taimed, taimsed saadused ja muud objektid on nakatunud asjaomase taimekahjustajaga;
                        
                     
                           b)
                        
                        
                           kõnealuse taimekahjustaja siirutajate esinemise oht, võttes arvesse saadetiste päritolu või liidus asuvat lähtekohta, taimede vastuvõtlikkust nakkusele ja saadetise liikumise eest vastutava ettevõtja vastavust mis tahes muudele meetmetele, mis on võetud kõnealuse taimekahjustaja likvideerimiseks või selle leviku tõkestamiseks.
                        
                     
         
         
            Artikkel 5
            Ametlike kontrollide ühtne miinimumsagedus määruse (EL) 2016/2031 artikli 73 esimeses lõigus osutatud taimede puhul
            Määruse (EL) 2016/2031 artikli 73 esimeses lõigus osutatud taimede identsuskontroll ja füüsiline kontroll hõlmab vähemalt 1 % selliste taimede liitu sisenevatest saadetistest.
         
         
            Artikkel 6
            Ametlike kontrollide ühtne sagedus selliste ettevõtjate puhul, kellel on õigus märgistada puidust pakkematerjali
            Pädevad asutused peavad tegema vähemalt ühe ametliku kontrolli aastas sellistes valdustes, ja vajaduse korral muudes asukohtades, mida kasutavad ettevõtjad, kellel on vastavalt Euroopa Parlamendi ja nõukogu määruse (EL) 2016/2031 artikli 98 lõikele 1 õigus märgistada puidust pakkematerjali.
            Kõnealune kontroll hõlmab määruse (EL) 2016/2031 artikli 98 lõikes 3 osutatud järelevalvet.
         
         
            Artikkel 7
            Ametlike kontrollide sageduse suurendamine selliste ettevõtjate puhul, kellel on õigus märgistada puidust pakkematerjali
            Kui see on riskiga seoses vajalik, võivad pädevad asutused suurendada ametlike kontrollide sagedust, millele on osutatud artiklis 6, võttes arvesse üht või mitut järgmist elementi:
            
                        a)
                     
                     
                        suurenenud taimeterviserisk, mis on seotud taimekahjustajate esinemisega liidu territooriumil;
                     
                  
                        b)
                     
                     
                        puidust pakkematerjal, muud taimed, taimsed saadused või muud objektid, mida tuleb taimekahjustajate suhtes kontrollida;
                     
                  
                        c)
                     
                     
                        ettevõtja varasem tegevus määruste (EL) 2016/2031 ja (EL) 2017/625 kohaldatavate sätete järgimisel;
                     
                  
                        d)
                     
                     
                        olemasolev taristu ning valdused, ja vajaduse korral muud asukohad, mida ettevõtja kasutab.
                     
                  
         
            Artikkel 8
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 14. detsembrist 2019.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 16. jaanuar 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 95, 7.4.2017, lk 1.
         
            (2)  Euroopa Parlamendi ja nõukogu 26. oktoobri 2016. aasta määrus (EL) 2016/2031, mis käsitleb taimekahjustajate vastaseid kaitsemeetmeid, millega muudetakse Euroopa Parlamendi ja nõukogu määruseid (EL) nr 228/2013, (EL) nr 652/2014 ja (EL) nr 1143/2014 ning millega tunnistatakse kehtetuks nõukogu direktiivid 69/464/EMÜ, 74/647/EMÜ, 93/85/EMÜ, 98/57/EÜ, 2000/29/EÜ, 2006/91/EÜ ja 2007/33/EÜ (ELT L 317, 23.11.2016, lk 4).